‘Varkgriep’ eis lewe van negejarige: LUR vra vir kalmteGiselle Dariele Chetty (9) is dood aan die H1N1-virus. Die LUR vir gesondheid in KwaZulu-Natal het inwoners van Pietermaritzburg gemaan om kalm te bly ná die dood van ŉ negejarige dogtertjie aan die H1N1-griepvirus, of sogenaamde varkgriep. Nomagugu Simelane-Zulu het gesê daar is ná die dood van Giselle Dariele Chetty van Pietermaritzburg foutiewelik berig dat daar ŉ uitbreking van die virus is. Giselle is Maandag ter ruste gelê en haar tweejarige broer is steeds in ŉ hospitaal nadat hy ook die virus opgedoen het, berig die gemeenskapskoerant Public Eye. “Die Influensa A-virus (H1N1) is ŉ virus wat in 2009 die eerste keer opgemerk is en ŉ wêreldwye griepepidemie veroorsaak het. Dit is nou ŉ seisoenale griepvirus wat veral in die winter voorkom en die rondtes doen saam met ander seisoenale virusse. Dit is nie ŉ oordraagbare siekte nie en word behandel soos gewone griep,” het Simelane-Zulu gesê. Swanger vroue, MIV-lyers, kinders jonger as ses jaar oud met onderliggende mediese toestande, asook volwassenes met onderliggende mediese toestande is meer weerloos teen die siekte as ander en sal ŉ griepinspuiting benodig voor die griepseisoen begin. Sy het ŉ beroep gedoen op skole, dokters en die publiek om nie na die siekte as ŉ uitbreking te verwys nie, sodat daar nie onnodige paniek gesaai word nie. “Terwyl ons die saak verder ondersoek, vra ons ouers om bewus te wees van die tekens van ernstige griep. Pasiënte met kommerwekkende simptome soos borspyn of wat kortasem is, word gevra om dringende mediese aandag te soek. As iemand dink hulle of hul kinders het ŉ soort aggressiewe griep, moet hulle ŉ mediese fasiliteit besoek. “Die beste manier om die verspreiding van griep te voorkom is as diegene met die siekte tuisbly en nie skool of werk toe gaan nie. Was hande gereeld en raak, weg van ander mense, ontslae van gebruikte snesies. Bedrus en die inname van genoeg vloeistof word ook aanbeveel,” het Simelane-Zulu gesê.